b'\n_START_ARTICLE_\nVladimir Monomah\n_START_SECTION_\n\xc4\x8cas vladanja Svjatopolka II. Izjaslavi\xc4\x8da\n_START_PARAGRAPH_\nSvjatopolk II. Izjaslavi\xc4\x8d (*1050, vladal 1093-\xe2\x80\xa01113) je bil bolehen \xc4\x8dlovek, brez avtoritete, ljubil je denar in bil nepriljubljen med ljudstvom. Po\xc4\x8del je vse ravno obratno kot njegov predhodnik. Vladimir Monomah ga ni cenil in je pogosto vzel dogajanja v svoje roke._NEWLINE_V Svjatopolkovem \xc4\x8dasu sta med bratranci izbruhnili dve dr\xc5\xbeavljanski vojni, ki sta opusto\xc5\xa1ili velik del kijevske dr\xc5\xbeave. Prva je bila nadaljevanje spopada za \xc4\x8cernigovsko kne\xc5\xbeevino iz leta 1068, ki jo je odtlej upravljal Vladimir Monomah. Vladimirov bratranec Oleg Svjatoslavi\xc4\x8d se je povezal s Kumani in zavzel nekdanjo kne\xc5\xbeevino svojega o\xc4\x8deta, ki jo je upravi\xc4\x8deno imel za svojo domovino. Vladimir in njegov sin Mstislav sta dvakrat razbila Olegovo vojsko. Vojna se je kon\xc4\x8dala leta 1097 s kompromisom na skup\xc5\xa1\xc4\x8dini v Lube\xc4\x8du (nekdanje mesto 250 km severno od Kijeva); knezi so si tedaj razdelili dedno ozemlje in se dogovorili, da se ne bodo ve\xc4\x8d napadali. \xc4\x8cernigovska kne\xc5\xbeevina je spet pripadla Olegu Svjatoslavi\xc4\x8du._NEWLINE_Ker pa vpra\xc5\xa1anja kne\xc5\xbeevine Volinije na skup\xc5\xa1\xc4\x8dini v Lube\xc4\x8du niso dokon\xc4\x8dno re\xc5\xa1ili, je pri\xc5\xa1lo do ponovnega spora, v katerem sta Vladimir Monomah in Oleg Svjatoslavi\xc4\x8d z vojsko grozila celo samemu velikemu knezu Svjatopolku II.; do spopada ni pri\xc5\xa1lo, ker ga je pravo\xc4\x8dasno prepre\xc4\x8dila kijevska Cerkev. Spor so zgladili na skup\xc5\xa1\xc4\x8dini v Viti\xc4\x8devu (1100)._NEWLINE_V obdobju 1103-11 je Vladimir vodil skupno rusko vojsko v zelo kruti vojni proti Kumanom in jim zadal nekaj porazov. To je bil eden redkih primerov, ko so ruski knezi delovali slo\xc5\xbeno._NEWLINE_Po naro\xc4\x8dilu velikega kneza Svjatopolka II. je menih Nestor v kijevski Pe\xc4\x8derski lavri za\xc4\x8del pisati Zgodovino minulih let, ki je postala eden glavnih zgodovinskih virov o Kijevski Rusiji.\n_START_SECTION_\nVladanje Vladimira Monomaha\n_START_PARAGRAPH_\nPo smrti velikega kneza Svjatopolka II. so v Kijevu izbruhnili hudi nemiri, usmerjeni predvsem proti judom in oderu\xc5\xa1tvu (s katerim se je ukvarjal tudi umrli veliki knez). Mestni svet je od Vladimira Monomaha zahteval, da prevzeme oblast, a on je sprva menil, da ima pri tem prednost \xc4\x8dernigovski knez Oleg Svjatoslavi\xc4\x8d. Na prigovarjanje pa je polo\xc5\xbeaj sprejel in najprej omejil vi\xc5\xa1ino obresti. Vpeljal je nekatere reforme, ki so zmanj\xc5\xa1ale socialne napetosti med prebivalci._NEWLINE_Vladimir Monomah, fizi\xc4\x8dno zelo mo\xc4\x8dan, se je izkazal kot politi\xc4\x8dno zelo moder, racionalen in odlo\xc4\x8den vladar. S kompromisi je znal miriti spore in tudi zelo odlo\xc4\x8dno obra\xc4\x8dunati z upornimi kne\xc5\xbejimi dru\xc5\xbeinami. Tako mu je uspelo dr\xc5\xbeavi zagotoviti dvanajst let notranjega miru, kakr\xc5\xa1nega ni bilo pred njim in nikdar ve\xc4\x8d za njim. S tem si je od ljudstva prislu\xc5\xbeil vzdevek "Sveti"._NEWLINE_Navzven pa je imel neprestane spopade s Kumani, Pe\xc4\x8denegi in \xc4\x8cerkezi, ki so od jugovzhoda pritiskali na kijevsko dr\xc5\xbeavo. Ni razjasnjeno, ali se je bojeval tudi z bizantinskim cesarjem Aleksejem I. Komnenom zaradi Trakije. Iz tistega \xc4\x8dasa izhaja legenda, ki pripoveduje, da je k Vladimiru pri\xc5\xa1lo bizantinsko poslanstvo, v katerem je bil tudi efe\xc5\xa1ki \xc5\xa1kof, ki je ob tej prilo\xc5\xbenosti kronal Vladimira za ruskega vladarja; to naj bi dokazovala krona, ki se danes nahaja v oro\xc5\xbearni moskovskega kremlja; verjetno so si legendo izmislili Monomahovi nasledniki, da bi zve\xc4\x8dali svoj pomen._NEWLINE_Vladimir Monomah je imel mnogo dru\xc5\xbeinskih vezi z evropskimi dvori. Njegova mati je bila sorodnica (morda celo h\xc4\x8di) bizantinskega cesarja Konstantina IX. Monomaha. Poro\xc4\x8den je bil z Gito, h\xc4\x8derko angle\xc5\xa1kega kralja Harolda II. Njegova sestra Evpraksija je bila poro\xc4\x8dena z nem\xc5\xa1kim cesarjem Henrikom IV. Svojo h\xc4\x8derko Evfemijo je poro\xc4\x8dil z ogrskim kraljem Kolomanom, sina Mstislava pa s princeso Kristino, h\xc4\x8derko \xc5\xa1vedskega kralja Ingeja I._NEWLINE_Monomah je v svoji kne\xc5\xbeevini Suzdaliji na strate\xc5\xa1ko ugodni vzpetini nad reko Kljazmo ustanovil mesto Vladimir, mo\xc4\x8dno utrjeno z jarki in nasipi in z obzidjem iz debele hrastovine. Poleg obrambnih in posvetnih zgradb je dal iz opeke zgraditi cerkev sv. Spasa (Odre\xc5\xa1enika). To so bili za\xc4\x8detki samostojne ruske arhitekture. Namesto mozaikov so za\xc4\x8deli uporabljati cenej\xc5\xa1e freske._NEWLINE_Vladimir je napisal Nauke sinovom (\xd0\x9f\xd0\xbe\xd1\x83\xd1\x87\xd0\xb5\xd0\xbd\xd0\xb8\xd0\xb5 \xd0\xb4\xd0\xb5\xd1\x82\xd1\x8f\xd0\xbc), v katerih je opisal svoje \xc5\xbeivljenje in juna\xc5\xa1tva in dal sinovom napotke za vladanje, v katerih je prikazal idealno sliko kr\xc5\xa1\xc4\x8danskega vladarja. Glede obna\xc5\xa1anja do \xc5\xbeena pravi, da je treba \xc5\xbeene spo\xc5\xa1tovati, a ne pustiti, da zavladajo nad mo\xc5\xa1kim (stali\xc5\xa1\xc4\x8de je zanimivo kot popolno nasprotje kasnej\xc5\xa1ega obravnavanja ruskih \xc5\xbeena). Njegovi nauki so bili vklju\xc4\x8deni v Zgodovino minulih let._NEWLINE_Vladimir pa ni imel dobrih odnosov s kijevsko Pe\xc4\x8dersko lavro, zlasti ne z Nestorjem, kateremu je odvzel nalogo pisanja Zgodovine in jo zaupal Silvestru, igumanu kijevskega Vidubickega samostana, kateremu je ukazal tudi, da \xc5\xbee zapisano predela po njegovih navodilih. Prav gotovo je zato njegova zgodovinska slika nekoliko lep\xc5\xa1a od realne._NEWLINE_Da je obdr\xc5\xbeal kijevsko dr\xc5\xbeavo enotno, je moral Vladimir Monomah v \xc4\x8dasu bratran\xc4\x8devega in svojega vladanje skleniti mnogo kompromisov. Podobo kijevskega kneza je povzdignil v \xc5\xbeivi simbol enotne Rusije.\n_START_SECTION_\nPotem\n_START_PARAGRAPH_\nVladimirja Monomaha je nasledil sin Mstislav (1125-32) in po njegovi smrti njegov brat Jaropolk II. (1132-39). Tedaj je med brati in bratranci ponovno pri\xc5\xa1lo do spopadov in borbe za oblast, v katero so se vme\xc5\xa1ali tudi nasledniki nekdanjega velikega kneza Svjatoslava II. Jaroslavi\xc4\x8da (1073-76) in njegovega sina Olega, ki jih zgodovina pozna kot Olegovi\xc4\x8de. Polo\xc5\xbeaj kijevskega velikega kneza je hitro prehajal iz rok v roke in vzporedno izgubljal na pomembnosti in avtoriteti. V letih 1049-51 in 1155-57 je v Kijevu vladal Monomahov sin Jurij I. Dogoruki, ki ga ve\xc4\x8dina mo\xc4\x8dnej\xc5\xa1ih knezov ni ve\xc4\x8d priznavala kot velikega kneza. Leta 1169 je njegov sin Andrej Bogoljubski opusto\xc5\xa1il Kijev in naziv velikega kneza prenesel v svojo kne\xc5\xbeevino Suzdalijo, v mesto Vladimir. Kijev si vloge politi\xc4\x8dnega sredi\xc5\xa1\xc4\x8da Rusije ni nikdar ve\xc4\x8d povrnil.'